**Floarea oceanului**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe vârful aprig acestor maluri

O floare mică a răsărit,

Şi între ceruri, şi între valuri

E clătinată de vânt cumplit.

Naltă e stânca, marea-i adâncă!

Spumegă valul jos clocotind;

Dar floricica sus, de pe stâncă,

Zâmbeşte vesel, la cer privind.

În zadar vântul vrea să o zboare

Ca s-o arunce cruntului val;

Ea îşi deschide inima-n soare

Şi-nveseleşte aprigul mal.

Astfel, iubită, în a mea viaţă,

Scump suveniru-ţi e neclintit;

Şi-n veci revarsă al lui dulceaţă

În al meu suflet mult fericit!

Fie talazuri în astă lume!

El pe deasupra zboară voios

Şi se îngână cu al tău nume

Ca floarea mică cu-al ei miros.